苏辙
和子瞻监试举人
登科岁云徂，旧学日将落。
外遭饥寒侵，内苦忧患铄。
传家足坟史，遗说本精约。
群言久纷荡，开卷每惊矍。
居官忝庠序，授业止干龠。
朝廷发新令，长短弃前彟。
缘饰小学家，睥睨前王作。
声形一分解，道义因附托。
安行厌衢路，强挽就縻缚。
纵横施口鼻，烂熳涂丹垩。
强辩忽横流，漂荡终安泊。
忆惟法初传，欲讲面先怍。
新科劝多士，従者尽高爵。
徘徊始未信，炫诱终难却。
嗟哉守愚钝，几不被讥谑。
独醒惭餔糟，未信耻轻诺。
敢言折锋芒，但自保城郭。
有司顾未知，选试谬西洛。
群儒谁号令，新语竞投削。
虽云心所安，恐异时量度。
诡遇便巧射，晚嫁由拙妁。
谁能力春耕，忍饥待秋获。
闻兄职在监，考较笔仍阁。
缩手看傍人，此意殊未恶。